**Johnsen Oil A/S** var et danskregistrert selskap opprettet i 2005 av nordmannen Jan Ingolf Kristiansen. Selskapets hovedkontor var i Hammelev.

Johnsen Oil ble i realiteten drevet av Jan Ingolf Kristiansens sønn Leiv Are Kristiansen. Ole Petter Lindegaard, Kristian Helgesen og Terje Hvidsten var også involvert i prosessen med å blåse opp verdien på selskapet for deretter å selge aksjer. Alle fire var straffedømte for tidligere forhold.

Selskapets forretningskonsept var bygget på et produkt som skulle rense olje i motorer og redusere drivstofforbruk. Produktet ble aldri realisert, og det var i praksis ingen omsetning i selskapet. Leiv Are Kristiansen hadde tidligere vært involvert i selskapene Clean Oil Technology og Marine Oil Technology med nokså identiske konsepter.

Aksjene ble solgt gjennom bruk av falske meglerhus, og målgruppen var småsparere, for en stor del tyske pensjonister. En rekke kreative metoder ble benyttet for å få selskapet til å fremstå som verdifullt, blant annet ble det hentet inn en rapport fra SINTEF som i markedsføringen ble tatt ut av kontekst. Det ble også henvist til det som angivelig skulle være en nyhetsreportasje på TV-kanalen CNBC, men som i virkeligheten var et betalt reklameinnslag. På grunnlag av de manipulerte opplysningene ble investorer lokket til å investere i selskapet, og i den avgjørende dommen i Borgarting lagmannsrett ble det anslått at det var solgt aksjer for 53 millioner kroner. I et intervju med Nettavisen i november 2013 innrømmet den innleide konsulenten Lars Østlie at Johnsen Oil var en eneste stor svindel.

Da investorene forsto at det ikke var noen reelle verdier i selskapet, ble familien Kristiansen utsatt for flere utpressingsforsøk som både involverte torpedoer og forsøk på å manipulere pressen.

I 2015 ble Jan Ingolf Kristiansen pågrepet og mistenkt for bedrageri i forbindelse med salg av aksjer i Johnsen Oil. Like før hadde Økokrim gjennomført razzia mot flere personer med tilknytning til selskapet. Sønnen hadde da skiftet navn til Are Abrahamsen, han ble arrestert i Spania. Samme året ble Johnsen Oil A/S meldt tvangsoppløst grunnet manglende innlevering av regnskap.

Straffesaken mot Kristiansen og Abrahamsen var berammet til høsten 2017, men Abrahamsen møtte ikke opp da han skulle ha fått et akutt illebefinnende i Russland. Økokrim fikk da aksept for å kjøre en separat sak mot Jan Ingolf Kristiansen for skattesvik, noe han ble dømt til 2,5 års fengsel for. Han hadde allerede da svekket helse, noe som gjorde at den øvrige tiltalen mot ham ble droppet. Are Abrahamsen ble i februar 2021 dømt til fem års fengsel for grov økonomisk utroskap, bedrageri og skatteunndragelse. Hans far døde et halvt år senere.

Referanser
----------

1. ↑  «Johnsen Oil i Vojens var virkelighedens store bedrag». *Jydske Vestkysten*. 8. mars 2016.
2. 1 2 3  «Alt om Johnsen Oil». *Nettavisen*. 4. november 2013.
3. 1 2  «Pågrep Johnsen Oil-topp». *Nettavisen*. 8. april 2015.
4. 1 2  «- Det er en eneste stor svindel». *Nettavisen*. 13. november 2013.
5. 1 2  «Arrestert i razzia i Spania». *Dagens Næringsliv*. 9. april 2015.
6. ↑  «Report forgery reported to police». *SINTEF*. 5. november 2013.
7. ↑  «- Åh, er dette en reklame?». *Nettavisen*. 4. november 2013.
8. 1 2  «Are Abrahamsen dømt til fem års fengsel etter Nettavisen-avsløring». *Nettavisen*. 25. februar 2021.
9. ↑  «Prisbelønte journalister brukt i skittent millionspill». *Nettavisen*. 15. november 2013.
10. ↑  «Eide aksjer for 17 milliarder - her er han hos Økokrim». *Nettavisen*. 5. mai 2015.
11. ↑  «JOHNSEN OIL A/S meldes under tvangsopløsning». Lasso.
12. ↑  «Far og sønn tiltalt for svindel for mange millioner - rettssaken utsatt på grunn av sykdom». *Nettavisen*. 3. oktober 2017.
13. ↑  «Jan Ingolf Kristiansen dømt til 2,5 års fengsel». *Dagens Næringsliv*. 18. januar 2018.
14. ↑  «Tiltale frafalt i Johnsen Oil-saken - erklært dement». *Nettavisen*. 17. september 2018.